### Beslutningstema

Det skal besluttes, om der skal gives dispensation til at bygge carport tættere på vejskel end 10 m til vejmidte.

### Sagsfremstilling

Ejer af ejendommen [adresse], 6270 Tønder, søger om dispensation fra byplanvedtægt nr. 5 for Tønder Kommune til opsættelse af carport i forlængelse af eksisterende carport/redskabsrum ud mod vej. Placering af ansøgte carport vil følge skel mod øst og grænse op til fortorv mod syd.

Jf. § 3, stk. 1, står der, at der pålægges byggelinjer langs de udlagte veje til 10 m fra vejmidte. Ydermere står der under fælles bestemmelse for område A og B i byplanvedtægten nr. 5, jf. § 7, stk. 3, at der skal udlægges parkeringsplads til 2 personbiler for hver selvstændig lejlighed på egen grund, hvoraf den ene plads kan være en garage, medens den anden plads skal indrettes uden for tilkørselsarealet til garagen.

Ved at placere carporten ud langs fortorvet bygges der over byggelinjen.

Ansøgers begrundelse for ansøgningen er, at eksisterende carport ikke længere er tidssvarende og ses værende for smal til en bil anno 2023 og kun med overdækning til én bil. Den eksisterende carport/redskabsrum er delvist opmuret/med støbt gulv, hvorfor der ikke er mulighed for at inddrage mere plads i eksisterende bygning til formålet. Ansøger mener ikke, det er muligt at lave overdækning til to biler andets sted på matriklen uden at ændre væsentligt på udtrykket af ejendommen. Af den grund ønsker ansøger at opsætte overdækning til to biler i umiddelbar forlængelse af eksisterende carport/redskabsskur mod vej.

Sagen er af principiel karakter, da der ikke tidligere er givet dispensation fra byplanvedtægt nr. 5, § 3 stk. 1 til at bygge ud over byggelinjer langs de udvalgte veje.

Lokalplanens 'Asta Nilsson' er kendetegnet ved en ensartethed i husrækkerne med byggeri, der er trukket tilbage fra vejen. Dette giver gadebilledet et åbent udtryk, der visuelt virker imødekommende. Bebyggelse i skel mod vej vil være en væsentlig ændring af gadens udtryk.

Sagen har været i høring i lokalområdet for byplanvedtægt nr. 5. Tønder Kommune har ikke modtaget bemærkninger til sagen.

### Lovgrundlag

Planloven

### Fagchef for Plan og Udvikling indstiller,

|  |  |
| --- | --- |
| at | der meddeles afslag på dispensation. |

### Beslutning

Indstillingen godkendt.